
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел./факс 989 48 66
КОНСТАТИВЕН ПРОТОКОЛ
Днес, 16.12.2014 г., състав на специализираното звено на  Инспектората към Висшия съдебен съвет, определен по реда на чл. 60в, ал. 3 от Закона за съдебната власт (ЗСВ): 

  ИНСПЕКТОР: …


                       ЕКСПЕРТ: …


                       ЕКСПЕРТ: …
С докладчик експерт …, състави настоящия констативен протокол за резултатите от проверка по заявление вх. № РС-14-106 от 28.02.2014 г. по описа на Инспектората към ВСС (ИВСС), подадено от …, от гр. Враца. Заявителката твърди, че е нарушено правото й на разглеждане и решаване в разумен срок на дело НОХД № …/2007 г. на Районен съд – гр. Враца, за което претендира обезщетение в размер на 10 000 (десет хиляди) лв. Към заявлението е приложена и декларация, изискуема по чл. 60б, ал. 2 от ЗСВ.

ИВСС проучи заявлението и приложените към него материали, както и цялостното наказателно производство по НОХД № …/2007 г., при което намира за установено следното:
По допустимостта на заявлението:

Заявлението е подадено от … в качеството й на правоимащо лице - страна в проверяваното наказателно производство (граждански ищец и частен обвинител), на 28.02.2014 г. Посочено е, че по повод наказателното дело е подадена жалба до Европейския съд по правата на човека (ЕСПЧ) с № …/10 г. за нарушение на чл. 6, § 1 от Конвенцията за защита на правата на човека и основните свободи (КЗПЧОС). Приложено е и писмо от регистратурата на ЕСПЧ от 26.09.2013 г., от което е видно, че жалбата на … е била обявена за недопустима поради неизчерпване на вътрешноправните средства за защита. С това са изпълнени и изискванията на § 8, ал. 2 от Преходните и заключителни разпоредби на Закона за изменение и допълнение на Закона за отговорността на държавата и общините за вреди (Обн., ДВ, бр. 98/2012 г.) за подаване на заявление по реда на глава трета „а” от ЗСВ, а именно: заявлението за нарушаване на чл. 6, § 1 от КЗПЧОС да е подадено в шестмесечен срок от уведомяването на лицето от регистратурата на ЕСПЧ за това, че жалбата е отхвърлена поради неизчерпване на новосъздадените вътрешноправни средства за защита.
Ето защо, заявлението се явява допустимо.

По основателността на заявлението:

І. Предварително производство
1. Следствено дело № …/1997 г. по описа на Районна следствена служба - Враца, пр.пр. № …/1997 г. по описа на Районна прокуратура – Враца.
На 18.02.1997 г. в Районна прокуратура – Враца (ВРП) била получена жалба от … от гр. Враца, за извършена спрямо него измама от …, също от Враца (въз основа на предварителен договор за строителство и продажба на жилище). По жалбата била образувана пр.пр. № …/1997 г. на ВРП. С постановление от 25.02.97 г. прокурор … образувала предварително следствие срещу … съобразно правилата на отменения Наказателно-процесуален кодекс (НПК) за извършено престъпление по чл. 210, ал. 1, т. 5 вр. чл. 26, ал. 1 от Наказателния кодекс (НК) – измама на … и ... В постановлението били дадени подробни указания за разпити на пострадалите и други свидетели, назначаване на експертизи и други действия. Следственото дело с № …/1997 г. по описа на Районна следствена служба – Враца (ВРСлСл) било възложено на следовател ... След образуването към делото били присъединявани множество молби и от други граждани на гр. Враца, пострадали от измамливи действия на ... Към молбите си пострадалите прилагали копия от предавателни договори с … като управител на ЕТ „…” за строеж на жилища и други документи.
На 23.06.97 г. пострадалият … бил разпитан като свидетел, при което разказал за включването си през 1995 г. в групов строеж, извършван от …, като последният през 1996 г. е измамил по същия начин и ... В същия ден (23.06.-ти) била разпитана и пострадалата ...
На 24.06.97 г. спрямо … било наложено ограничение за издаване на задграничен паспорт по реда на Закона за задграничните паспорти (отм.).

На 24.06.97 г. следовател … разпитал пострадалия …, а на 07.07.97 г. – и пострадалата ...

На 25.07.97 г. като свидетел бил разпитан пострадалият …
На 31.07.97 г. бил разпитан пострадалият …; … също бил разпитан като свидетел, при което предал доброволно счетоводна документация на фирмата си за нуждите на разследването. Документите били върнати на … на 27.10.97 г.
По делото е приложено писмо от ВРП с дата 04.12.97 г., с което сл.д.  № …/1997 г. било върнато на ВРСлСл поради отпаднала необходимост.

Със заключително постановление от 11.12.97 г. следовател … изпратил делото във ВРП с мнение за прекратяване на наказателното производство на основание чл. 21, ал. 1, т. 1 от НПК (отм.) - поради липса на извършено престъпление. 

С постановление от 05.01.1998 г. (деловодно изведено на 14-ти януари) прокурор … върнала сл.дело за допълнително разследване за изпълнение на дадените при образуването му указания. Междувременно към делото били присъединени жалби и на други пострадали  от измами на ... Тези пострадали лица също били разпитани като свидетели от следовател …, както следва:

- на 16.02.98 г. – свид. …;

- на 17.02.98 г. - свид. … и …;

- на 18-ти февруари – свид. … и …;
- на 17.03.98 г. – свид. …, … и …;

- на 20.03.98 г. – свид. ...

На 23.03.98 г. Районен съд – враца (ВРС) разрешил разкриване на банковата тайна по сметки на ... Отговорите от различни банки в областта били получени в периода до м. юли 1998 г.
С постановление от 20.05.98 г. следовател … възложил на помощник-следовател от ВРСлСл да проведе разпит като свидетел на пострадалата … – заявител по настоящата преписка. Разпитът бил проведен на 25.05.98 г. При разпита си … разказала за включването си през 1996 г. в групов строеж, извършван от …, като предоставила съответните документи. 
На 14.09.1998 г. … подала във ВРСлСл молба да бъде конституирана като граждански ищец и частен обвинител по сл.дело срещу ... Същата била конституирана като граждански ищец и частен обвинител с постановление на следовател … от 16.09.98 г.

На 19.10.98 г. … бил обявен за издирване и спрямо него било постановено предварително задържане.

На 29.10.98 г. … бил привлечен като обвиняем за престъпление по чл. 211 вр. чл. 209, ал. 1 вр. чл. 26, ал. 1 от НК – измама в особено големи размери, извършена при условията на продължавано престъпление спрямо четиринадесет лица, сред които и пострадалата …; спрямо обвиняемия била взета мярка за неотклонение (МНО) подписка. При разпита си … не се признал за виновен и не дал обяснения.

На 29.10.98 г. материалите по делото били предявени на обв. … и на пострадалата ... 

На 09.11.1998 г. сл.дело било изпратено във ВРП с мнение за предаване на съд на обв. ...

С постановление от 29.12.98 г. прокурор … отново върнала сл.дело за допълнително разследване с указания за проверка на всички доходи и имущества на обв. ... Делото било получено във ВРСлСл на 07.01.1999 г. След връщането за водещ разследването бил определен следовател … от Окръжна следствена служба – Враца (ВОСлСл) поради напускането на следовател …, и през м. януари 1999 г. била изискана информация от други банки за налични влогове на ...
В началото на февруари 1999 г. към сл.дело № …/1997 г. били присъединени молби от още двама пострадали от измама, извършена от … – … и …, които били разпитани като свидетели през м. април 1999 г.

По делото са приложени писма от 12-ти и 25-ти май 1999 г., с които ВРП е указвала да се вземат мерки за спешно приключването на делото. 

На 07.06.99 г. бил разпита обв. …, който дал подробни обяснения във връзка извършваната от фирма „…” строителна дейност, но не се признал за виновен. На 14.06.99 г. същият доброволно предал за нуждите на разследването отчетни документи на фирмата.
На 22.06.99 г. спрямо … повторно било наложено ограничение за издаване на задграничен паспорт по реда на Закона за задграничните паспорти (отм.).

По сл.дело е приложена строително-техническа експертиза от 07.08.99 г. относно оценка на строителство по групов строеж и нанесени щети на възложителите на строежа поради неизпълнението на договорите от страна на ... Не е налично постановление за назначаване на експертизата.

На 23.08.99 г. следовател … отново разпитал обв. …, който отново дал подробни обяснения и не се признал за виновен.

На 08.11.1999 г. … за пореден път бил привлечен като обвиняем за престъпление по чл. 211 вр. чл. 209, ал. 1 вр. чл. 26, ал. 1 от НК – измама в особено големи размери, извършена при условията на продължавано престъпление спрямо петнадесет лица; била му взета МНО подписка. При разпита обвиняемият не дал обяснения и не се признал за виновен, като изрично отказал адвокатска защита. В същия ден делото било предявено на ... Допълнително обвинително заключение за предаване на обвиняемия на съд било изготвено от следовател … на 18.11.99 г. и делото било изпратено във ВРП.
С постановление от 28.11.1999 г. зам.-районният прокурор на ВРП … прекратила наказателното производство срещу … на основание чл. 21, ал. 1, т. 1 от НПК (отм.) - поради липса на извършено престъпление, тъй като приела, че се касае за неизпълнени гражданскоправни задължения. 

Постановлението на ВРП било атакувано от пострадалия … пред Окръжна прокуратура – Враца (ВОП). С постановление от 01.02.2000 г. прокурор … потвърдил акта на ВРП и на основание чл. 237, ал. 5 от НПК (отм.) изпратил преписката за произнасяне от страна на Окръжен съд – Враца (ВОС) по постановлението на ВОП. С определение без посочена дата ВОС отменил постановленията на ВРП и ВОП за прекратяване на наказателното производство и върнал делото на прокуратурата за извършване на допълнителни действия по разследването. Не са налице данни за това кога сл.дело № …/97 г. е било върнато във ВРП.

С постановление от 12.06.2000 г. прокурор … върнал на ВОСлСл делото за допълнително разследване за изпълнение указанията на съда. Срещу непълнотата на посоченото постановление следовател … възразил на 14.11.2000 г. пред районния прокурор на Враца. С постановление от 24.11.2000 г. районният прокурор на Враца … отменила акта на прокурор … от 12.06.2000 г. и разпоредила последният да изготви прецизно постановление, с подробни указания по разследването.
С постановление от 08.12.2000 г. прокурор … върнал делото за допълнително разследване, като дал указания за назначаване на допълнителна техническа експертиза за изразходваните от … средства. Делото било получено във ВОСлСл на 05.01.2001 г. и на 30.01-ви следовател … назначил допълнителна съдебно-оценителна и техническо-строителна експертиза, чието заключение било изготвено на 06.02.01 г.

На 26.02.01 г. материалите били предявени на обв. … и с обвинително заключително постановление делото било изпратено във ВРП.

С постановление от 05.04.2001 г. прокурор … за пореден път върнал делото за допълнително разследване, като дал указания за повдигане на прецизно обвинение спрямо … съобразно действащата от 1997 г. редакция на чл. 26 от НК, според която е отпаднал институтът на продължаваното престъпление, както и за разпит на нови свидетели и за ново предявяване на разследването.
На 07.05.2001 г. била разпитана свид. …, заявител по настоящата преписка, която потвърдила дадените от нея през 1998 г. показания.

На 16.05.2001 г. била разпитана друга от пострадалите - свид. …, която потвърдила дадените от нея през 1998 г. показания.

С постановление от 15.11.2001 г. следовател … назначил допълнителна техническо-строителна експертиза, чието заключение било изготвено на 06.12.01 г.

На 27.11.01 г. била разпитана свид. …, чийто съпруг също бил сключил договор за строеж с ….

На 10.06.2002 г. … бил привлечен като обвиняем за две престъпления - по чл. 210, ал. 1, т. 5 вр. чл. 209, ал. 1 и по чл. 209, ал. 1 от НК – две отделни измами спрямо … и …; отново му била взета МНО подписка. При разпита обвиняемият дал отново подробни обяснения и не се признал за виновен, като изрично отказал адвокатска защита. 

На 17.06.2002 г. делото било предявено на … и …, а на 17-ти юни – и на обв. ... Допълнително обвинително заключение за предаване на обвиняемия на съд било изготвено от следовател … на 20.06.2002 г. и делото било изпратено във ВРП.

На 06.08.2002 г. прокурор … отново върнал делото за допълнително разследване, като дал указания за разпит на нови свидетели и за прецизиране задачата на назначената експертиза.

На 14.08.02 г. следовател Георгиев разпитал свидетелите … и …, на чийто имот обв. … обещавал да построи жилищна сграда, но впоследствие се отказал, поради което те не претърпели вреди.
На 18.08.02 г. обв. … отново бил разпитан и отново не дал обяснения, след което делото му било предявено. В същия ден делото било предявено и на …, а с обвинително заключително постановление от 23.08.02 г. било изпратено във ВРП.
2. НЧД № …/2002 г. по описа на ВРС.
С постановление от 27.09.02 г. прокурор … прекратил частично наказателното производство срещу … за деяния по чл. 209 и чл. 210 от НК, извършени спрямо част от пострадалите лица, тъй като приел, че няма данни за извършено престъпление, а се касае до неуредени граждански отношения; по отношение на пострадалата … това прекратяване обхващало част от периода на извършване на измамата срещу ... В постановлението за частично прекратяване било посочено, че се внася обвинителен акт (ОА) срещу … за извършена спрямо … измама за периода 21-22.10.1996 г.
Срещу постановлението на ВРП в началото на октомври 2002 г. била подадена жалба от част от пострадалите, като във ВРС било образувано НЧД № …/2002 г. С определение от 05.02.2003 г. съдия … отменила акта на ВРП и върнала делото на прокуратурата за извършване на допълнителни действия за събиране на надлежни писмени доказателства – оригинални документи.

С постановление от 21.04.2003 г. прокурор … върнал на ВОСлСл делото за допълнително разследване за изпълнение указанията на съда от 05.02.2003 г. Върху постановлението на ВРП ръководителят на  ВОСлСл възложил с резолюция на следовател … да възрази на непълнотата на дадените указания. По делото няма данни да е било изготвяно възражение срещу връщането, като са налице единствено писма до ВРС да извърши служебна заверка на документи и да ги изпрати за прилагане по делото.; документите са получени на 17.07.03 г.

На 26.09.03 г. следовател Георгиев предявил разследването на … и в същия ден изпратил сл.дело във ВРП с мнение за съд.
3. НЧД № …/2004 г. по описа на ВРС.
С постановление от 10.11.2003 г. прокурор … прекратил частично наказателното производство срещу … (отново на основание граждански правоотношения) за деяния срещу по-голямата част от пострадалите, с изключение на извършеното срещу ... Срещу постановлението на ВРП в началото на декември 2003 г. била подадена жалба от част от пострадалите, като във ВРС било образувано НЧД № …/2004 г. С определение от 23.01.2004 г. съдия … потвърдила постановлението на ВРП.
И в това постановление за частично прекратяване било посочено, че се внася обвинителен акт срещу … за извършена спрямо … измама, като ОА също е изготвен на 10.11.2003 г.
ІІ. Съдебно производство

1. НОХД № …/2004 г. на ВРС.

След произнасянето на ВРС по постановлението за частично прекратяване, на 04.02.2004 г. в съда бил внесен изготвеният на 10.11.2003 г. ОА срещу … за престъпление по чл. 210, ал. 1, т. 5 вр. чл.209 от НК, като единствен пострадал от престъплението била посочена ... Във ВРС било образувано НОХД № …/2004 г. и за докладчик бил определен съдия ... Същият с разпореждане от 23.04.04 г., написано на ръка върху ОА, насрочил открито съдебно заседание (СЗ) по делото за 01.02.2005 г. в нарушение на разпоредбата на чл. 247б от НПК (отм.) за насрочване на СЗ в двумесечен срок от постъпване на ОА. 
НА 15.11.2004 г. изпратена до … призовка се върнала в цялост с отбелязване, че последният е напуснал известния по делото адрес. След справка, изискана от Община Враца по делото, като актуален бил посочен същият адрес на ...  Така в СЗ на 01.02.2005 г. ход на делото не бил даден. Съдът изменил МНО спрямо обвиняемия в задържане под стража, разпоредил изискването на справки за местонахождението на последния, поискал назначаването на служебен защитник с оглед възможността за провеждане на задочно производство срещу … и насрочил СЗ за 29.09.2005 г.
На 22.07.2005 г. във ВРС била получена молба от … за изменение на взетата спрямо него МНО задържане под стража, като към молбата бил приложен договор за правна защита с адвокат от АК – Благоевград. Молбата била разгледана в СЗ на 02.09.2005 г. и била оставена без уважение.

На 28.09.2005 г. пострадалата … подала молба да бъде конституирана като граждански ищец и частен обвинител. Молбата била докладвана в СЗ (2-ро по ред) на 29.09.05 г. и била уважена, като  … била конституирана като граждански ищец и частен обвинител с повереник адв. ... Съдебен състав с председател … и съдебни заседатели … и … дал ход на съдебното следствие и разпитал явилите се свидетели. Повереникът на пострадалата поискал да бъдат призовани като свидетели по гражданския иск … и …, което било уважено от съда и делото било отложено за 09.03.2006 г. с призоваване на неявилите се и на новите допуснати свидетели.
На 04.10.05 г. подс. … и защитничката му адв. … подали до ВОС жалба срещу определението на районния съд за оставяне в сила на МНО задържане под стража спрямо ... ВОС уважил жалбата и с определение от 24.10.05 г. по ВНЧД № …/05 г. изменил МНО спрямо … в парична гаранция, която подсъдимият внесъл и през м. декември 2005 г. бил освободен.
В СЗ на 09.03.2006 г. бил даден ход на делото и били разпитани явилите се свидетели. Съдът приобщил към доказателствата представено заверено копие на архитектурен проект на сграда и по искане на подсъдимия допуснал разпит като свидетел на изготвилата проекта архитект …, като дал едномесечен срок за посочване на адрес за призоваване на тази свидетелка. Съдът обявил, че допълнително ще се произнесе по искане за назначаване на съдебно-оценителна експертиза, поискана от прокурора, и делото било отложено за 19.09.06 г.
На 18.09.06 г. била получена молба от адв. …, защитник на подсъдимия, за отлагане на насроченото за 19.09-ти СЗ поради заболяване, като бил приложен и болничен лист. Молба за отлагане била получена и от адв. …, повереник на гражданската ищца, поради служебна ангажираност. Така на 19.09.06 г. ход на делото не бил даден и същото било отложено за 23.01.2007 г., като на подс. … отново било указано за посочи адрес за призоваване на свид. ...
На 18-ти и 22.01.2007 г. били получени последователно две молби от съдебните заседатели за отлагане на заседанието, насрочено за 23-ти януари, поради тяхна служебна ангажираност извън град Враца. На 22-ри била получена молба и от адв. …, повереник на гражданската ищца, с която били поставени въпроси за съдебно-оценителна експертиза. На 23.01-ви адв. … представила адрес за призоваване на свид. ... Поради липсата на съдебен състав, на 23-ти януари ход на делото не бил даден и било насрочено ново СЗ за 19.04.07 г. с ново призоваване на страните по делото.
По делото е приложен списък за призоваване за 19.04.07 г., върху който е написано разпореждане от съдия … с дата 13.04.07 г. за отсрочване на делото за 04.05.07 г. поради излизането му в отпуск; били изпратени призовки за датата 04.05.07 г.

В СЗ (7-мо по ред) на 04.05.07 г. бил даден ход на делото и била разпитана свид. ... След разпита всички страни по делото се обединили около становището, че не искат нови доказателства и молят да бъде даден ход на съдебните прения. Съдът обявил, че не се налага назначаване на допълнителна съдебно-оценителна експертиза и без подробно да се мотивира, отменил определението си от 29.09.05 г. за допускане на гражданския иск на ...  След изслушване на последната дума на подсъдимия съдът се произнесъл с присъда № …, с която признал … за виновен в извършването на престъпление по чл. 210, ал. 1, т. 5 вр. чл. 209 от НК, като му наложил наказание лишаване от свобода за шест месеца, отложено за изпълнение за тригодишен изпитателен срок по реда на чл. 66 от НК. Съдът приел, че са налице основанията за прилагане на чл. 55 от НК за определяне на наказанието (при изключителни смекчаващи отговорността обстоятелства) поради изключително дългия период на наказателното производство, което не се дължало на подсъдимия. Няма посочена дата на обявяване на мотивите, но вероятно същите били изготвени към 03.07.07 г., тъй като на тази дата делото било изпратено във въззивния ВОС.
2. ВНОХД № …/2007 г. на ВОС.

На 21.05.07 г. … подала въззивна жалба до ВОС срещу присъдата на ВРС. Делото било изпратено във ВОС на 03.07.07 г., където било образувано ВНОХД № …/2007 г. и за докладчик била определена съдия ... Насрочено било СЗ за 12.07.07 г. На 10.07.07 г. било получено допълнение към въззивната жалба на гражданската ищца, изготвено от поверениците й адв. … и ...

На 12.07.07 г. съдебен състав с председател … и членове … и … дал ход на делото; проведено било съдебно следствие и даден ход по същество, след което съдът обявил, че ще се произнесе с решение в срок. Решението с № … било обявено на 16.07.07 г. и с него била отменена изцяло присъда № … от 04.05.07 г. поради допуснати съществени нарушения на процесуалните правила (практическа липса на мотиви относно квалифициращия признак за големите размери на измамата), като делото било върнато за ново разглеждане от друг състав на първоинстанционния съд.
3. НОХД № …/2007 г. на ВРС.
На 02.08.07 г. делото било получено във ВРС и било образувано като НОХД № …/2007 г., като за докладчик била определена съдия ... Същата с разпореждане от 06.08.07 г. насрочила открито СЗ по делото за 07.11.07 г.
На 03.09.2007 г. била получена молба от … да бъде конституирана като граждански ищец и частен обвинител. В СЗ на 07.11.07 г. съдебен състав с председател … и съдебни заседатели … и … конституирал пострадалата като граждански ищец и частен обвинител, след което дал ход на съдебното следствие. Повереникът на пострадалата адв. … поискал да не се разпитват свидетелите преди да бъде назначена поисканата при предишното разглеждане на делото пред първата инстанция съдебно-счеводна експертиза за съобразяване стойността на граждански иск с причинените увреждания. След като изслушал становището на другите страни по делото, съдът уважил искането на пострадалата и повереника й, назначил поисканата експертиза и отложил делото за 17.12.07 г.
На 12.12.07 г. била получена молба от вещото лице … за определяне на по-дълъг срок за изготвяне на експертизата и за още едно вещо лице. В закрито СЗ на 12.12-ти ВРС отсрочил делото за 25.02.2008 г. и определил като втори експерт …, като за новата дата били изпратени нови призовки.
На 12.02.2008 г. била получена молба от адв. …, защитник на обвиняемия, за отлагане на делото за друга дата, тъй като на 25.02.2008 г. е служебно ангажиран. Също така, молба за отлагане на делото подали и вещите лица поради затруднение да изпълнят задачите по експертизата. Двете молби били докладвани от съда на 25.02.2008 г. и, след съгласие и на пострадалата …, ход на делото не бил даден, а същото било отложено за 12.05.2008 г., за когато на подсъдимия било указано да организира защитата си.
На 30.04.2008 г. във ВРС било получено заключението на съдебно-счеводната експертиза.

В СЗ (3-то по ред) на 12.05.2008 г. ход на делото бил даден и при променен ред на съдебното следствие първо се провел разпит на вещите лица. След като те били изслушани, защитникът на подс. … поискал тройна съдебно-икономическа експертиза (с оглед определяне на точната правна квалификация – измама в големи или особено големи размери). Повереникът на пострадалата се противопоставил на искането и съдът не го уважил, след което дал думата на подсъдимия за обяснения. По време на разпита на … в сградата на ВРС било получено съобщение за бомба и СЗ било прекъснато, като за следващото, насрочено за 30-ти юни, по искане на прокурора били допуснати до разпит свидетелите …, … и …, разпитвани при предишното разглеждане на делото пред първата инстанция.
На 30.06.08 г. съдът служебно констатирал, че следва да се отведе от разглеждане на делото на основание чл. 29, ал. 1, т. 1, б. „в” от НПК, тъй като съдия … се е произнасяла по постановление за прекратяване в досъдебното производство. Делото било докладвано на председателя на ВРС и на 02.07.08 г. за докладчик бил определен съдия ... Същият се отвел от делото с разпореждане от 06.08.08 г. на основание чл. 29, ал. 2 от НПК (наличие на други основания за предубеденост), без обаче да са посочени каквито и да е мотиви за това. На 08.08.08 г. за докладчик била определена съдия …, която с разпореждане от 15.08.08 г. насрочила открито СЗ по делото за 23.10.08 г. с призоваване на лицата по списъка към обвинителния акт.
На 23.10.08 г. защитникът на подсъдимия поискал прекратяване на съдебното производство и връщане на делото на прокуратурата за изготвяне на прецизен обвинителен акт с точна правна квалификация, на което се противопоставил повереникът на пострадалата. Съдебен състав с председател … и съдебни заседатели … и … отхвърлил искането на защитата, дал ход на делото и пристъпил към разпит на подсъдимия. По време на разпита … представил пред съда нов архитектурен проект за непостроената от него сграда, какъвто по този момент не бил представян по делото, и повереникът поискал време да се запознае с това доказателство. След дадената почивка доказателствата били приети и делото продължило с разпит на вещите лица по съдебно-счеводната експертиза, на гражданската ищца … и на свидетелите. Съдът приел, че делото не е изяснено от фактическа страна, насрочил СЗ за 04.12.08 г., допуснал разпит на свид. … (архитект от община Враца), назначил допълнителни експертизи: съдебно-оценителна (за актуализиран размер на нанесената вреда) и строително-техническа (състояние на наличната строителна документация за непостроената от подсъдимия сграда).
На 26.11.08 г. било получено заключението на строително-техническата експертиза, а на 28-ми – и това на  съдебно-счеводната.

В СЗ на 04.12.08 г. бил даден ход на делото и били разпитани явилите се свидетели и вещи лица. Съдът приел заключението на съдебно-счеводната експертиза, но не приел това на строително-техническата, въпреки становището на адв. … за приемането му. Назначена била повторна строително-техническа експертиза и делото било отложено за 03.02.2009 г., за да бъде проведен и разпит на свид. …, която отсъствала от страната, но на чийто разпит всички страни заявили, че държат.
На 05.01.2009 г. било получено заключението на повторната строително-техническа експертиза, а на 29.01-ви се върнала в цялост призовка, изпратена до свид. … поради отсъствието й от страната.
На 03.02.2009 г. (7-мо СЗ) бил даден ход на делото и прието заключението на повторната строително-техническа експертиза. Подс. … дал допълнителни обяснения, след което страните (в т.ч. и повереникът на пострадалата) отново заявили, че държат на разпит на свид. …; делото било насрочено за 07.04.09 г. с призоваване на свид. …, на която изрично било указано задължителното явяване пред съда.

В СЗ на 07.04.09 г. бил проведен разпит на свид. … и след като съдът отхвърлил искане на защитата да бъде разпитан като свидетел главният архитект на община Враца, бил даден ход на съдебните прения. Съдът се произнесъл с присъда № … и признал … за невиновен, като го оправдал по обвинението за престъпление по чл. 210, ал. 1, т. 5 вр. чл. 209 от НК, и отхвърлил предявения граждански иск. Липсва дата на мотивите на присъдата.
5. ВНОХД № …/2009 г. на ВОС.

На 21.04.09 г. прокурор … от ВРП подал до ВОС въззивен протест срещу присъда № …/07.04.09 г. Въззивна жалба срещу присъдата подала и гражданската ищца …. След като мотивите били изготвени от ВРС и страните били уведомени за тях (… била уведомена на 09.09.09 г., видно от приложено по делото съобщение), били депозирани съответни допълнения към жалбата и протеста и на 06.10.09 г. делото било изпратено във ВОС. На 07.10.09 г. било образувано ВНОХД № …/2009 г. и за докладчик бил определен съдия …, а СЗ било насрочено за 15.10.09 г.

На 15.10.09 г. съдебен състав с председател … и членове … и … дал ход на делото, като приключил разглеждането му същото заседание и обявил, че ще се произнесе с решение в срок. Решението с № … било обявено на 16.11.09 г., като изцяло била потвърдена първоинстанционната присъда, а второинстанционният акт като неподлежащ на обжалване и протест влязъл в сила от датата на постановяването му – арг. от чл. 412, ал. 2, т. 1 вр. чл. 346 от НПК.
При така установеното и изложено по-горе, ИВСС прави следните
ИЗВОДИ:

1. Продължителността на относимия спрямо заявителката … период на наказателно производство е единадесет години, пет месеца и двадесет и един дни. Началото на периода е 25.05.1998 г. (дата на първия разпит на … по сл.д. № …/97 г.), а край е 16.11.2009 г. (дата на постановяване и влизане в сила на решение № … на ВОС). 
2. Разумният характер на времетраенето на производството следва да се преценява с оглед на обстоятелствата по случая и въз основа на установените в практиката на ЕСПЧ критерии, а именно сложността на делото, поведението на жалбоподателя и неговият интерес от производството, и поведението на компетентните власти. 

2.1. По отношение на критерия фактическа и правна сложност на случая: 

Фактическата и правна сложност на случая се определя с оглед всички данни и обстоятелства по конкретното дело. Повдигнатото обвинение е за престъпление по чл. 211, вр. чл. 209, вр. с чл. 26, ал. 1 от НК - измама в особено големи размери, извършена при условията на продължавана престъпна дейност. В случая може да се приеме, че има известна правна и фактическа сложност по делото, което е независимо от обстоятелството, че обвинението се отнася до измама по квалифицирания състав на чл. 211 от НК. Приложените по цялостното наказателно производство материали са значителни по своя обем, разпитани са множество свидетели, били назначени четири сложни експертизи. Що се отнася до правната сложност, тя е налице преди всичко поради факта, че поради законодателна промяна в материалния наказателен закон се е наложила промяна в правната квалификация, като е отпаданало приложението на института на продължаваното престъпление.

Въпреки това, правната и фактическата сложност на случая не е съществена и не е от естество да оправдае прекомерната продължителност на процеса.
2.2. Във връзка с критерия поведение на заявителя и неговият интерес по делото:
С поведението си заявителката … не е станала причина за забавяне на производството. Още при провеждане на досъдебното (предварителното) производство тя е поискала да бъде конституирана каго граждански ищец, което е било и направено в съответствие с правилата на действалия по това време НПК.
В съдебната фаза заявителката е участвала активно, явявала се е в съдебните заседания, като е упражнявала правата си на страна в процеса. Само на едно съдебно заседание не се явила повереничката на …, но тогава разследването на делото било отложено основно поради неявяването на защитата. 
Интересът на заявителката от приключването на делото е бил безспорен, още повече като се има предвид, че поради продължителността на наказателния процес е било погасено по давност правото й да потърси по граждански ред обезщетение за причинените от … вреди.

2.3. С оглед на третия критерий - поведението на компетентните органи:
2.3.1. Продължителността на следствено дело № …/1997 г. по описа на ВОСлСл спрямо … е пет години, осем  месеца и девет дни - от 25.05.1998 г. (дата на първия разпит на заявителката по делото) до 04.02.2004 г. (дата, на която е внесен ОА и е образувано НОХД № …/2004 г. на ВРС). В рамките на този период са включени и трите произнасяния в наказателни частни дела от страна на ВРС и ВОС по постановления за прекратяване на наказателното производство. Тези разглеждания от съда обаче не са се отразили съществено на тази значителна продължителност при провеждане на разследването, която се преди всичко поради големите периоди между извършените процесуално-следствени действия и недобрата комуникация между наблюдаващите прокурори и водещите разследването. За всички действия през този период отговорност носят изцяло органите на досъдебното производство – както водещите разследването, така и наблюдаващите прокурори.

2.3.2. Първоинстанционното производство по НОХД № …/2004 г. на ВРС е протекло три години, четири месеца и двадесет и девет дни. Налице е нарушение на разумния срок в този етап на съдебната фаза, за което е допринесъл основно съдията-докладчик по делото ... Още с първоначалното насрочване на делото една година след внасянето на обвинителния акт, което е в нарушение на разпоредбите на НПК, е допуснато съществено забавяне. Били насрочени седем съдебни заседания, от които реално са проведени три, а едно не било проведено заради липса на съдебен състав. 
2.3.3. За тринадесет дни е разгледано ВНОХД № …/2007 г. на ВОС, като в този период било проведено едно съдебно заседание и било обявено съдебното решение. Тук няма забавяне на наказателното производство. 

2.3.4. НОХД № …/2007 г. е с продължителност от две години, два месеца и шест дни. До такъв период се е стигнало по редица причини. На първо място, първоначално определеният докладчик съдия … се е отвела от разглеждането на съдебното производство едва в четвъртото съдебно заседание – едва единадесет месеца след образуването на НОХ-делото. Същата е можела да прецени още в разпоредителното заседание, че действително е налице основание за този й отвод (чл. 29, ал. 1, т. 1, б. „в” от НПК), доколкото се е произнасяла по постановление за прекратяване в досъдебното производство. Впоследствие се е стигнало и до втори отвод на докладчик без това да бъде мотивирано, което забавило делото с още месец и половина.

Общо насрочени са били осем съдебни заседания, едно от които е отложено по искане на подс. … и друго – заради разпити на вещите лица и на поискани свидетели. При все че съдът (особено съставът с председател съдия …) е насрочвал заседанията през равномерни интервали от време, и е положил всички усилия да осигури събирането на всички поискани от страните доказателства, в това число и чрез вземане на дисциплиниращи мерки спрямо участниците в процеса, може да се приеме, че е допуснато известно удължаване на производството, в това число и с администрирането на делото и изпращането му във въззивната инстанция шест месеца след постановяването на присъдата.
2.3.5. ВНОХД № …/2009 г. на ВОС е разгледано за един месец и десет дни. Проведено е едно съдебно заседание, в което делото е приключило по същество, като съдебното решение е обявено месец след това заседание. Тази времева продължителност сочи на процесуална дисциплина и спазване на процесуалните срокове. 
В заключение, може да бъде направен извод, че общата продължителност на наказателното производство, по което заявителката … е пострадала, от единадесет години, пет месеца и двадесет и един дни е довела до нарушение на разумния срок при протичането на делото. 

На основание чл. 60д от ЗСВ, настоящият констативен протокол, ведно със заявлението и всички документи към него, следва да се изпратят на министъра на правосъдието.

          Препис от констативния протокол, заедно с копие от заявлението, да останат на съхранение в Инспектората към ВСС.






ИНСПЕКТОР:

                                                                           
/П/






ЕКСПЕРТ:

                                                                          
/П/

